เชาว์ จี้ รัฐเร่งแก้น้ำมันปาล์มตกต่ำ บี้ สนธิรัตน์ เร่งแก้ปากท้องปชช.
เชาว์ อดีตรองโฆษก ปชป. จี้ รบ.เร่งแก้น้ำมันปาล์มตกต่ำ ชาวปาล์มทุกข์หนัก บี้ สนธิรัตน์ เร่งแก้ปากท้องประชาชน เลิกเกมชิงอำนาจใน พปชร. เพราะความเดือดร้อนของ ปชช.รอไม่ได้ ระวังชาวสวนปาล์มทนไม่ไหว แสดงออกเชิงสัญลักษณ์วันที่ 18 พ.ค. นายเชาว์ มีขวด อดีตรองโฆษกพรรคประชาธิปัตย์ โพสต์เฟซบุ๊กเรื่อง หยุดปัญหาส่วนตัว อย่ามัวแต่แย่งชิงอำนาจกันในพรรค จนชาวสวนปาล์มจะกระอักตายกันอยู่แล้ว ว่า ราคาปาล์มน้ำมันตกต่ำต่อเนื่องมาตั้งแต่ต้นเดือน มี.ค. จากที่เคยราคาสูง 6-7 บาทในช่วงระยะเวลาสั้นๆ ตอนต้นปีกลับตกลงอย่างต่อเนื่องแบบไร้สาเหตุ โดยปัจจุบันราคาปาล์มน้ำมันเฉลี่ยอยู่ที่ 2.70 บาทต่อกิโลกรัม (กก.) แต่ราคาซีพีโออยู่ที่ 21 บาทต่อกก. ซึ่งไม่สอดคล้องกัน แสดงให้เห็นถึงความผิดปกติที่ภาครัฐต้องเร่งตรวจสอบถึงสาเหตุและแก้ไขทันที เพราะชาวสวนปาล์มเดือดร้อนหนัก แม้จะมีการจ่ายชดเชยจากโครงการประกันรายได้ ก็จะได้เพียงแค่ 25 ไร่เท่านั้น แนวทางช่วยเหลือที่ดีที่สุด คือ ต้องทำให้ราคาปาล์มขยับสูงขึ้นในระดับที่ชาวสวนปาล์มไม่ขาดทุน ชาวสวนปาล์มจำนวนมากระบายด้วยความอัดอั้นตันใจว่า หากรัฐบาลยังไม่เหลียวแลเร่งแก้ปัญหา พวกเขาอาจต้องแสดงออกในเชิงสัญลักษณ์บางอย่าง เพื่อให้รัฐบาลหันมามองความเดือดร้อนของเขาบ้าง ซึ่งตนไม่อยากให้สถานการณ์เดินไปถึงจุดนั้น จึงอยากกระตุกให้รัฐบาลเข้าไปแก้ปัญหาทันที เพราะพวกท่านต้องไม่ลืมว่า ในวันที่ราคาปาล์มสูงขึ้น เคยคุยเอาไว้อย่างไร การปฏิรูปน้ำมันบนดิน ที่จะทำให้ราคาปาล์มน้ำมันสูงขึ้นทำไปถึงไหน ทำไมจึงไม่ได้ผล มีแนวทางแก้ไขอย่างไร ต้องชี้แจงให้เกษตรกรรับทราบ ไม่ใช่สร้างนโยบายใหม่ มาหลอกเกษตรกรไปวันๆ ล่าสุดขายฝันใหม่ว่าจะปฏิรูปราคาปาล์ม ด้วยการดึงเทคโนโลยีบล็อกเชนมาจับคู่ซื้อขาย เพื่อสกัดพ่อค้าคนกลางกดราคา ซึ่งเป็นเรื่องที่ดี แต่ต้องทำจริงจังให้ได้ผลด้วยผมอยากฝากถึง นายสนธิรัตน์ สนธิจิรวงศ์ รมว.พลังงาน ให้เร่งแก้ปัญหานี้เร็วเหมือนที่เคยออกมาคุยโวไว้ เพราะปัญหาคาราคาซังมาเกือบ 3 เดือน แต่ท่านเพิ่งขยับให้การไฟฟ้าฝ่ายผลิตแห่งประเทศไทยรับซื้อน้ำมันปาล์มดิบเพิ่ม 3.75 หมื่นตัน เพื่อนำไปผลิตไฟฟ้า โดยยังไม่มีข้อสรุปที่ชัดเจนในกรอบเวลาที่จะดูดซับสต๊อกน้ำมันออกจากระบบ เรื่องแบบนี้ต้องทำให้เร็ว เพราะความเดือดร้อนของประชาชนรอไม่ได้ อย่ามัวแต่ไปเล่นเกมการเมืองแย่งชิงอำนาจภายในพรรคพลังประชารัฐ จนลืมปากท้องของประชาชน นายเชาว์ ระบุ.
เชาว์ อดีตรองโฆษก ปชป. จี้ รบ.เร่งแก้น้ำมันปาล์มตกต่ำ ชาวปาล์มทุกข์หนัก บี้ สนธิรัตน์ เร่งแก้ปากท้องประชาชน เลิกเกมชิงอำนาจใน พปชร. เพราะความเดือดร้อนปัญหาปากท้องของ ปชช.รอไม่ได้ ระวัง
น้ำมันปาล์มตกต่ำ,เชาว์ มีขวด,อดีตรองโฆษกปชป.,แก้ปากท้องปชช.,ราคาปาล์ม,เกมชิงอำนาจในพปชร.,สนธิรัตน์ สนธิจิรวงศ์,ข่าวทั่วไป